Þingræður haldnar á Alþingi Íslendinga



Það varð að samkomulagi í sjútvn. að mæla með því að samþ. þetta frv., sem felur í sér að veita herra Gunnari Bergsteinssyni sjóliðsforingja undanþágu frá að ganga undir próf við stýrimannaskólann, þ.e. farmanna- og varðskipapróf. Þessi maður er nú starfandi við landhelgisgæzluna, hefur tekið sjóliðsforingjapróf í Osló, sem fullkomlega stendur á sporði þeim prófum, sem menn taka í stýrimannaskólanum til þess að verða skipstjórnarmenn á varðskipum ríkisins. Það hefur í tveim slíkum tilfellum áður verið veitt sams konar undanþága skipstjórnarmönnum, sem tekið hafa hliðstæð próf í Danmörku.



Herra forseti. Ég boðaði hér á dögunum, þegar til umr. var frv. til l. um breyt. á landhelgislögunum. að flutt yrði frv. í þá átt, sem nú er komið fram. Ég gerði þá grein fyrir ástæðunum fyrir þessu. Hv. þm. Borgf. var að vísu ekki sammála. En ég tel þeim mun meiri ástæðu til að koma fram með frv. nú þegar sem ekki virtist alveg samkomulag um málið, til þess að athugað verði, hvort menn vilji fallast á þá breyt., sem í þessu frv. og hinu frv., sem ég gat um áðan, felst. Ég sé ekki ástæðu til að fjölyrða um málið á þessu stigi, þar sem það var rætt að meginefni til á dögunum, en legg til, að því verði að umræðu lokinni vísað til 2. umr. og sjútvn.



Ég vil vekja athygli hæstv. forseta á því, að það er ekki búið að útbýta þessu frv.

Forseti (SB): Mjög mörg þskj. hafa nú komið fram og eru í útbýtingu á þessari stundu og senn lokið. Verður fundi ekki slitið fyrr en þm. hafa fengið frv. í hendur.



Herra forseti. Frv. á þskj. 134, sem er til meðferðar, um heimild fyrir ríkisstj. til að selja þjóðjörðina Húsanes í Breiðuvíkurhreppi, er fram komið samkv. ósk ábúanda. Hann sér fram á, að hann getur ekki framkvæmt þær byggingar, sem þarf að framkvæma, nema að gerast eigandi jarðarinnar. Ég sé ekki annað en full ástæða sé að verða við ósk ábúanda, sérstaklega þegar ekki er um nema annað af tvennu að velja, að gera það, sem frv. fer fram á, eða að öðrum kosti að jörðin fari í eyði. Ég tel óþarft að fara fleiri orðum um þetta frv., en vil biðja hæstv. forseta að láta vísa frv, til 2. umr. og landbn.



Frv. þetta er alveg samhljóða því, sem flutt var á síðasta þingi, en varð ekki útrætt, enda flutt seint á þingi. Frv. er samið að tilhlutun bæjarstj. á Siglufirði. Fulltrúar bæjarstjórnar hafa talið sig því samþykka, og ber því að skoða það sem ósk frá Siglfirðingum almennt um fyrirkomulag á útsvörum. Breyt. er eingöngu í þá átt, að á þá menn, sem reka atvinnu, svo sem síldarverkun, megi leggja útsvar í þeirri sveit, þar sem atvinnureksturinn fer fram. Þetta hefur áður verið til umr., en þó aldrei í þessu formi. Er augljóst, að mál þetta snertir fleiri en Siglfirðinga, ekki síður önnur pláss norðanlands. Þau vilja geta lagt á þann atvinnurekstur, sem fram fer heima hjá þeim, en þurfa ekki að eiga undir skiptum á útsvörum og biðja um þau, sem gengur ákaflega seint fyrir sig. Reynslan er þannig, að mjög lítið er hægt að treysta á tekjur af skiptum útsvörum, þegar bæjarfélög gera sínar áætlanir. Það er þannig í bæjum eins og Siglufirði, að verulegur hluti af þeirri síldarverkun, sem fram fer á staðnum, er framkvæmdur af mönnum, sem eiga ekki heima á staðnum. Þetta verður mjög tilfinnanlegt fyrirkomulag með útsvörin. Þess vegna er mikill hluti af atvinnurekstri á Siglufirði án þess að taka þátt í skyldum til opinberra nauðsynja. Ég sé ekki ástæðu til að fjölyrða um þetta frekar. Ég veit, að hv. þm. er þetta nokkuð kunnugt. Leyfi ég mér að leggja til, að málið verði sent til 2. umr. og allshn.

Flm. (Áki Jakobsson) : Herra forseti. Þetta frv. er flutt að nýju frá síðasta þingi, enda flutt seint á því þingi. Stendur svo á því, að bæjarstjórn Siglufjarðar hefur borið fram þessa ósk, að slík breyt. verði gerð, sem felur í sér, að sjúkrahús Siglufjarðar fái rétt á 3/5 byggingarkostnaðar í staðinn fyrir 2/5, svo sem er um byggingarkostnað svonefndra fjórðungssjúkrahúsa. Þó er þetta orðað þannig, að gert er ráð fyrir, að ráðh. verði heimilað að láta ákvæðin um fjórðungssjúkrahús gilda um sjúkrahúsið á Siglufirði, ef hann telur ástæðu til. Um réttmæti þess, að Siglufjörður fái rétt til þessa, má vitna í það, að sama rétt hefur sjúkrahús á Austurlandi, Vesturlandi og Suðurlandi.